**ՀԻՄՆԱՎՈՐՈՒՄ**

**«Տարածք հետ վերցնելու և ամրացնելու մասին» Հայաստանի Հանրապետության կառավարության որոշման ընդունման անհրաժեշտության մասին**

ՀՀ տարածքային կառավարման և ենթակառուցվածքների նախարարություն է դիմել ՀՀ գլխավոր դատախազը՝ ՀՀ ոստիկանությանն ամրացված Երևան քաղաքի Շենգավիթի Նժդեհի 27 հասցեում գտնվող անշարժ գույքից 406 ք.մ մակերեսով տարածքը (չափագրման արդյունքում մակերեսը կազմել է 374 ք.մ) ՀՀ դատախազությանն ամրացնելու խնդրանքով:

Համաձայն ՀՀ գլխավոր դատախազի կողմից ներկայացված տեղեկատվության՝ դեռևս 90-ական թվականներից վերը նշված տարածքն օգտագործվում է Երևան քաղաքի Շենգավիթ վարչական շրջանի դատախազության կողմից և այժմ անհրաժեշտություն է առաջացել տվյալ մասնաշենքում հիմնանորոգման աշխատանքներ կատարելու:

Հիմք ընդունելով վերոգրյալը և Երևան քաղաքի Շենգավիթի Նժդեհի 27 հասցեում գտնվող անշարժ գույքի տնօրինման լիազորությունն իրականացնող մարմնի համաձայնությունը՝ ՀՀ ՏԿԵՆ պետական գույքի կառավարման կոմիտեի կողմից մշակվել է «Տարածք հետ վերցնելու և ամրացնելու մասին» ՀՀ կառավարության որոշման նախագիծը, որով առաջարկվում է քաղաք Երևան, Շենգավիթ, Գ. Նժդեհի 27 հասցեում գտնվող 374 քառ. մետր մակերեսով տարածքը հետ վերցնել Հայաստանի Հանրապետության ոստիկանությունից և ամրացնել Հայաստանի Հանրապետության դատախազությանը:

«Տարածք հետ վերցնելու և ամրացնելու մասին» Հայաստանի Հանրապետության կառավարության որոշման նախագծի ընդունման կապակցությամբ պետական կամ տեղական ինքնակառավարման մարմինների բյուջեներում ծախսերի և եկամուտների ավելացում կամ նվազեցում չի նախատեսվում:

«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ». Որոշման նախագիծը բխում է Կառավարության 2021-2026թթ. ծրագրի 6.7 կետով սահմանված Պետական գույքի արդյունավետ կառավարման դրույթներից. մասնավորապես՝ սահմանվելու է պետության գործառույթների իրականացման համար անհրաժեշտ օտարման ոչ ենթակա անշարժ գույքի կազմը և նախընտրելի կառուցվածքը, ինչպես նաև ծախսերի կրճատման նպատակով ապահովվելու է պետական համակարգի մարմինների կողմից Հայաստանի Հանրապետության պետական բյուջեի միջոցների հաշվին օգտագործվող ոչ պետական սեփականություն համարվող տարածքների փոխարինումը պետության սեփականություն համարվող համապատասխան տարածքներով։